
     R E F E R A T  D E  A P R O B A R E
privind vânzarea unui teren în suprafață de 714 mp. aparținând proprietății private a Municipiului Brad, situat în municipiul Brad, strada Șteampurile Vechi, F.N., județul Hunedoara




	Pornind de la constatarea că pe terenul identificat prin C.F. nr. 67897 Brad, nr cadastral 67897, în suprafață de 714 mp., situat în municipiul Brad, strada Șteampurile Vechi, F.N., județul Hunedoara există o construcție cu destinația de locuință cu o suprafață ocupată la sol de 116 mp., consider oportun aprobarea vânzării acestui teren, în condițiile legii, întrucât acesta nu poate primi o altă destinație de interes public.
	Terenul identificat se află în folosința îndelungată a proprietarului imobilului, neaducând nici un venit bugetului local al Municipiului Brad.
	Pe de altă parte, prin vânzarea acestui teren se realizează venituri suplimentare care vor avea destinația finanțării unor lucrări de investiții.
	Construcția edificată pe acest teren este folosită de către doamna Tobiaș Viorica împreună cu fiul Tobiaș Daniel și familia acestuia.
	Familia Tobiaș se gospodărește în această locuință primită de la I.G.O. din anul 1979. Ulterior, la desființarea societății I.G.O., doamna Tobiaș Viorica a achiziționat locuința sub formă de materiale de construcție. De atunci și până în prezent au fost aduse îmbunătățiri construcției prin renovare și întreținere.
Ținând cont de aspectele arătate în cele de mai sus, am inițiat prezentul proiect de hotărâre prin care am propus vânzarea unui teren în suprafață de 714 mp. aparținând proprietății private a Municipiului Brad, situat în municipiul Brad, strada Șteampurile Vechi, F.N., județul Hunedoara.
În acest sens a fost comandat un raport de evaluare pentru opinarea valorii de piață a acestui teren de către un expert evaluator autorizat. Astfel a fost întocmit Raportul de evaluare nr. 75 D/25.05.2021 de către S.C. DOREVAL S.R.L. DEVA prin expert evaluator Varga Dorel potrivit căruia prețul de vânzare este de 3,96 euro/mp., respectiv 2.827,44 euro/proprietate, la cursul valutar valabil la data vânzării terenului. 
După adoptarea hotărârii se va notifica proprietarul de bună – credință al construcției care, conform prevederilor art. 364 din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare ”beneficiază de un drept de preemțiune la cumpărarea terenului”.
Precizez că vânzarea se va face de către Municipiul Brad, în calitate de proprietar, actul de vânzare – cumpărare urmând să fie încheiat în formă autentică.  
Actul de vânzare – cumpărare se va semna în numele și pentru Municipiul Brad de către Primarul Municipiului Brad, domnul  Florin Cazacu.
Prin proiectul de hotărâre inițiat am mai propus împuternicirea Primarul Municipiului Brad să îndeplinească procedura de organizare a vânzării terenului în condițiile legii și constituirea unei comisii de negociere a prețului de vânzare – cumpărare a imobilului teren.
Din comisia de negociere vor face parte doi consilieri locali și 3 specialiști din aparatul de specialitate al Primarului Municipiului Brad, care vor fi desemnați prin dispoziție. După constituire, comisia va alege dintre membrii săi un președinte și un secretar.
În contextul celor de mai sus, supun spre dezbatere plenului Consiliului Local al Municipiului Brad  proiectul de hotărâre în  forma prezentată.
Invoc în susţinerea propunerii mele prevederile art.129 alin. 2 lit. c, alin. 6 lit. b și art. 364 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

